Sóttvarnalæknir gaf til kynna í dag að áhorfendur verði leyfðir á íþróttaviðburðum á næstunni. Áhorfendabann á kappleikjum hefur verið í gildi frá 20. október.
Hávær krafa hefur verið að undanförnu í íþróttasamfélaginu að leyfa áhorfendur á kappleikjum í einhverri mynd en áhorfendur hafa verið leyfðir á menningarviðburðum með skilyrðum síðan 13. janúar. Síðan 20. október hefur algjört áhorfendabann verið við lýði en það virðist taka breytingum í nýjum tillögum sóttvarnarlæknis sem ráðherra kynnir á morgun. Þórólfur Guðnason var þó stuttorður þegar hann var spurður út í málið á Almannavarnarfundi dagsins.
Haukar unnu tveggja stiga sigur á Fjölni í úrvalsdeild kvenna í körfubolta í gær, 85-83. Haukar eru eftir leikinn með 14 stig eftir 10 leiki. Valur og Keflavík eru líka með 14 stig en Keflavík hefur aðeins spilað 7 leiki og Valur 9. Fjölnir er með 12 stig í fjórða sæti og hefur spilað 10 leiki. Þá unnu KR-ingar sinn fyrsta sigur á tímabilinu þegar liðið hafði betur gegn Snæfelli, 78-74. Snæfell og Breiðablik hafa fjögur stig en KR er á botninum með tvö stig.
Fram og Stjarnan áttust við í Olísdeild karla í handbolta í Safamýri gærkvöld. Lokasekúndurnar voru afar spennandi. Tandri Már Konráðsson kom Stjörnunni yfir í fyrsta sinn í leiknum þegar 7 sekúndur voru eftir, 29-28. Þessar sekúndur nægðu Fram samt til að jafna metin. Þeir brunuðu fram og Stefán Darri Þórsson jafnaði á lokasekúndunni og 29-29 urðu lokatölurnar. Stjarnan er í 5. sæti með 12 stig en Fram í 9. sæti með tíu stig.
Manchester United komst upp að hlið Leicester í 2.-3. sæti ensku úrvalsdeildarinnar í fótbolta eftir öruggan 3-1 sigur á Newcastle í gærkvöld.
Leikurinn var á heimavelli Manchester og Marcus Rashford kom heimamönnum í 1-0 eftir hálftíma leik. Allan Saint-Maximin jafnaði metin fyrir Newcastle 6 mínútum síðar og 1-1 stóð í leikhléi.
Daniel James kom Manchester aftur yfir á 57. mínútu áður en Bruno Fernandes innsiglaði 3-1 sigur Manchester.
Manchester er eftir sigurinn með 49 stig eins og Leicester og sitja liðin í 2.-3. sæti, 10 stigum á eftir toppliði Mancester City.
Líklegt er að áhorfendur verði leyfðir á íþróttakappleikjum á næstu dögum. Sóttvarnalæknir skýrði frá því á fundi dagsins en ekki er ljóst með hvaða móti tilslakanir verða. 